На основу члана 146. став 3. Закона о планирању и изградњи („Сл. гласник РС“, број: 72/2009, 81/2009 - испр., 64/10 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019-др.закон, 9/2020 и 52/2021), члана 32. Закона о локалној самоуправи („Сл. гласник РС“, број 129/2007, 83/2014-др.закон, 101/2016-др.закон, 47/2018 и 111/2021-др.закон) и члана 40. и 152. Статута општине Владичин Хан („Сл. гласник града Врања“, бр. 4/2019 и 28/2022) Скупштина општине Владичин Хан, на седници одржаној дана 25.07.2023. године, донела је

**О Д Л У К У**

**О ИЗМЕНАМА ОДЛУКЕ О ПОДИЗАЊУ И ОДРЖАВАЊУ СПОМЕНИКА, СПОМЕН ОБЕЛЕЖЈА И СКУЛПТУРАЛНИХ ДЕЛА НА ТЕРИТОРИЈИ ОПШТИНЕ ВЛАДИЧИН ХАН**

**Члан 1.**

Овом одлуком врши се измена Одлуке о подизању и одржавању споменика, спомен обележја и скулптуралних дела на територији општине Владичин Хан („Сл. гласник града Врања“, број 2/23).

**Члан 2.**

Члан 7. мења се и гласи:

У поступку разматрања иницијативе за подизање споменика, Општинско веће општине Владичин Хан прибавља мишљења и услове организационе јединице општинске управе надлежне за послове урбанизма, за послове финансија, а по потреби и мишљење надлежног Завода за заштиту споменика културе и других установа из области културе, односно установа основаних од стране општине Владичин Хан у чијој је надлежности заштита и одржавање споменика, цркви и верских заједница, а све у циљу утврђивања оправданости иницијативе.

Истовремено са прихватањем иницијативе о подизању споменика, Општинско веће општине Владичин Хан образује Одбор за спровођење поступка избора идејног решења за подизање споменика (у даљем тексту: Одбор).

Актом о образовању Одбора утврђује се задатак, број чланова и друга питања од значаја за рад Одбора.

У Одбор се именују стручњаци из области културе (историчари уметности, академски сликари, вајари, књижевници и други), урбанизма (архитекте, просторни планери и урбанисти), члан општинског већа и члан Комисије за споменике и називе улица Скупштине општине Владичин Хан.

У Одбор може да се именује и лице које је обезбедило минимално 50% потребних средстава за подизање споменика.

О исходу иницијативе обавештава се писмено подносилац иницијативе.

Административно–техничке послове за потребе Одбора обавља организациона јединица Општинске управе општине Владичин Хан надлежна за послове урбанизма.

**Члан 3.**

Члан 8. мења се и гласи:

Избор идејног решења за подизање споменика може се вршити на основу спроведеног конкурса, ангажовањем аутора по позиву, коришћењем већ постојећег дела ликовне или примењене уметности у складу са законом или прихватањем предложеног идејног решења од стране подносиоца иницијативе.

Одбор доноси одлуку о начину избора идејног решења и спроводи поступак избора идејног решења за подизање споменика на један од начина утврђених у ставу 1. овог члана.

Уколико Одбор одлучи да се спроводи конкурс за избор идејног решења за подизање споменика, конкурс се објављује најмање у једном дневном листу који се дистрибуира на целој територији Републике Србије и на званичној веб презентацији општине Владичин Хан.

Одбор може одлучити да се спроведе конкурс по позиву уз учешће најмање три аутора.

Одбор уз предлог доставља оквирни износ средстава потребан за спровођење свих радњи неопходних за подизање споменика, уз назнаку лица које сноси појединачне трошкове.

Право на награду за идејно решење има само онај аутор за чије је идејно решење Скупштина општине Владичин Хан донела Одлуку о подизању споменика.

Уколико конкурс не успе, или Општинско веће општине Владичин Хан не изврши избор идејног решења за подизање споменика, поступак се понавља.

Уколико се и у поновљеном поступку не изврши избор идејног решења, Одбор може променити услове конкурса или предложити да се израда идејног решења уговором повери једном аутору.

**Члан 4.**

Члан 9. мења се и гласи:

Уколико се донесе одлука о избору идејног решења Општинска управа општине Владичин Хан припрема нацрт одлуке о подизању споменика.

Предлог одлуке о подизању споменика утврђује Општинско веће општине Владичин Хан и подноси захтев Министарству надлежном за послове културе ради добијања претходне сагласности.

Уз захтев се прилаже неопходна документација прописана од стране Министарства надлежног за послове културе.

Одлуку о подизању споменик доноси Скупштина општине, по добијању претходне сагласности Министарства надлежног за послове културе.

Одлука из става 4. овог члана објављује се у "Службеном гласнику града Врања".

На основу Одлуке о подизању споменика, организациона јединица Општинске управе општине Владичин Хан надлежна за послове урбанизма издаје одобрење за изградњу, односно подизање споменика, а подизању споменика приступа се у складу са важећим прописима из области планирања и изградње.

**Члан 5.**

У члану 10. став 3. брише се

**Члан 6.**

Ова одлука ступа на снагу осмог дана од дана објављивања у „Службеном гласнику града Врања”.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-80/3/2023-I**

**П Р Е Д С Е Д Н И Ц А,**

**Данијела Поповић**